Poliisi vastaa: Turvasumute voi provosoida, mutta myös pelastaa

Kimmo Hellman on myynyt Armoria Tampereella satoja turvasumuttimia keski-ikäisille vanhemmille, jotka antavat sumuttimen lahjaksi. Sonja Sivonen

Sonja Sivonen

Sisä-Suomen poliisilaitoksen komisario Jussi Pilviö suosittelee turvasumuttimen kantamista naisille.

– Turvasumute saattaa toki provosoida hyökkääjää tekemään jotakin suunniteltua vaarallisempaa, mutta turvasumutin voi myös pelastaa uhrin. Varsinkin jos nainen liikkuu pimeän aikaan yksin, on hyvä kantaa turvasumutinta mukana, Pilviö toteaa.

Kaupunkilehti Tamperelainen uutisoi keskiviikkona, että turvasumuttimien myynti on kasvanut räjähdysmäisesti viimeisen vuoden aikana. Useiden jälleenmyyjien mukaan noin keski-ikäiset miehet ostavat turvasumuttimia vaimoilleen, äideilleen ja tyttärilleen.

Sisä-Suomen poliisilaitoksen tilastojen mukaan vuonna 2015 turvasumutteita käytettiin Tampereen alueella pääasiassa pahoinpitelyn ja raiskauksen estämiseen.

– Vuonna 2016 turvasumutetta on käyttänyt esimerkiksi kauppias näpistyksen estämiseen ja uhrit pahoinpitelyn ja raiskauksen estämisessä. Lukumäärät ovat melko pieniä, eikä luvanvaraisten sumuttimien luvattomia hallussapitojakaan ole ollut paljoa. Rikosilmoituksia turvasumuttimien väärinkäytöstäkin on tullut vain vähän, kertoo ylikonstaapeli Juha Ahola